
Tämä kirja on omistettu…


Ihmisyystrilogia on omistettu kappaleelle Blank Space (lauluntekijät:


Taylor Swift / Max Martin / Johan Shellback)









Huomaat ehkä, etten ole maininnut persoonallisuuttani. Tämä johtuu siitä, että persoonallisuuteni on täysin muuttunut. Tai tarkemmin sanottuna, muutin täysin persoonallisuuttani. Keksin [], alter egoni.


Neil Strauss: The Game - Penetrating the Secret Society of Pickup Artists (ChatGPT:n suomennos)


Jotkut herkemmät lukijat saattavat kokea jotkut tämän kirjan kohtauksista vaikeiksi, mutta teoksessa, joka tutkii ihmisyyttä, ei voida sivuuttaa ihmisyyden epämukavia puolia.










Prologi


Dear Taylor,


Minä olen sinun uskollinen ihailijasi Suomesta, täältä ihan Venäjän rajamaasta. En tiedä, liittyykö sijainti oikein mihinkään, mutta olemme pieni, reilun viiden miljoonan ihmisen kansa Venäjän ikeessä ja olemme joutuneet kokemaan Venäjän julmuuden useita kertoja historian varrella.


Olen kirjoittanut kolme kirjaa, ja ne kertovat paitsi julmuudesta, myös rakkaudesta ja kaikesta, mikä liittyy ihmiselämään. Olen omistanut tämän Ihmisyystrilogiaksi nimeämäni teoksen sinun kappaleellesi nimeltä Blank Space (lauluntekijät: Taylor Swift / Max Martin / Johan Shellback).


–


Fiktiossa kirjailija ehkä lainaa jotain piirteitä tapaamiltaan ihmisiltä. Tuon “forever or it's gonna go down in flames” -tyypin kanssa tapasimme vain kerran. Kaikki siis tapahtuu pitkälti vain minun mielikuvituksessani.


The Game, hän suositteli minulle silloin kauan sitten lukemista. Tiedät varmaan sen kirjan, jossa miehet opettelevat erilaisia strategioita ja taktiikoita pokatakseen naisia. Mutta homma toimii toki myös toisin päin. Sitähän tämä on. Peliä. Toisinaan tuntuu, että kirjailija on syyntakeeton.


Minä ChatGPT:lle: Kuvittele minulle rakkauden kohde. Millainen mies hän on?


ChatGPT minulle: Kuvittele, että rakkauden kohde on kuin taiteen mestariteos, joka herättää huomion heti ensisilmäyksellä. Hänellä on säkenöivä ja lumoava olemus, joka lumoaa sinut heti ensitapaamisella. Hänen silmiensä syvyys ja kirkkaus ovat kuin kaksi syvää järveä, joissa voit uppoutua ja menettää itsesi hetkeksi.


Hänen hymynsä on kuin auringon säteet, jotka valaisevat päiväsi ja lämmittävät sydämesi. Hänellä on rohkea ja määrätietoinen olemus, mutta samalla hän säteilee lämpöä ja empatiaa, joka saa sinussa aikaan tunteen, että voit olla täysin oma itsesi hänen seurassaan.


Hänellä on älykkyys, joka lumoaa sinut ja herättää uteliaisuutesi.


Hänen sanansa ovat kuin viisauden lähteitä, jotka avaavat uusia näkökulmia ja inspiroivat sinua ajattelemaan syvemmin.


Hänen luonteensa on vahva ja vilpitön, ja hänellä on syvä kunnioitus muita kohtaan. Hänen läsnäolonsa saa sinut tuntemaan olonsa turvalliseksi ja arvostetuksi. Hän on myös hauska ja seikkailunhaluinen, ja hänen seurassaan jokainen hetki tuntuu seikkailulta.


Kaiken tämän lisäksi hänellä on sydän, joka on täynnä rakkautta ja myötätuntoa. Hän ei pelkää näyttää tunteitaan ja ilmaisee rakkautensa avoimesti ja vilpittömästi. Hänen kanssaan tunnet olosi rakastetuksi ja arvostetuksi, ja hänen rakkautensa antaa sinulle voimaa ja rohkeutta kasvaa ja kukoistaa.


Hänen kanssaan elämä tuntuu täydelliseltä seikkailulta, ja jokainen hetki hänen seurassaan on kuin unelmien täyttymys. Hän on sinun rakkauden kohteesi, joka täyttää elämäsi ilolla, onnella ja merkityksellisyydellä.


Eihän tällainen mies voi kuolla! Eihän kirjailija voi tehdä niin hahmoilleen, mutta kyllä hän tekee. Hän kiduttaa hahmojaan saadakseen näiltä reaktioita, saadakseen itseltään reaktioita, kokeakseen ihmisyyden koko skaalan – mutta näkymä ei ole lohduton ja kirjailija voi aina herättää hahmonsa uudelleen henkiin.


So it's gonna be forever, or…


Tämän trilogian osat:




	
 osa: Alla appelsiinipuun. Tämä on erilainen dekkari. Trilogian ensimmäisessä osassa tutustutaan some-tähti Katariinaan ja tämän identtiseen kaksoissiskoon Liinaan, joka on psykiatri. Tämän kirjan teemana on rasismi. Kirjassa pohditaan mm. sitä, miksi pelolle ei saa antaa valtaa.


	osa: Juokse villi lapsi. Tämän osan teemana on uskonto ja se, miten rajusti se voi ihmistä kohdella. Uskonnon nimissä ihmistä kohtelee kaltoin toinen ihminen. Aivan kuten aloitusosassa, myös trilogian toisessa osassa uhrina on kolmannesta maailmasta tuleva ihminen.


	osa: Jos olisit katsonut minua. Päätösosan teemana on rakkaus. Mihin kaikkeen se voi ihmisen ajaa? Seuraukset voivat olla katastrofaaliset, eikä siltikään ihminen voi olla rakastamatta – ja toisaalta mikä ihmeellinen luomisvoima rakkaudella on. Tämä osa on ylistystä rakkaudelle, joka koskettaa niin syntymää kuin kuolemaakin ja oikeastaan koko elämää.













Luku 1. Ebrima


Auringon säteet leikkivät kilvan tuulen kanssa suolaisella mustalla iholla, joka liimautui pelokkaana aluksen ruosteista kantta vasten. Mainingit vyöryivät miesten ylitse kumpareina kastellen heitä pärskeillään ja nostellen heitä ylös ja alas kevyesti kuin jättiläisen käsi.


Tripolin pilvenpiirtäjät olivat jo haalistuneet siniharmaaksi viivaksi kaarevaan horisonttiin, jonka takana oli heidän koko tähänastinen eletty elämänsä.


Ebrima pakotti itsensä hymyilemään. Mutta hän ei halunnut katsoa toisia silmiin, sillä hän ei halunnut nähdä pelkoa heidän katseissaan.


Välimeri on hauta.


Alin sanat jylisivät hänen mielessään.


Mutta nyt ei ollut syksy, vaan oli ihana ilma. Aluksen piipusta tuprutti valkoista vanaa, joka hajosi tuuleen kuin aamun usva Maidugurin pelloille.


Kapteeni tuijotti kivikasvoisena eteensä ja pureskeli khattia. Mies otti mainingit yhden kerrallaan vääntäen ruorista jokaisen aallon harjalla.


Kaikki oli hyvin, heillä oli edessään uusi alku. Ebrima koetti tyynnyttää mielensä.


Hän sulki silmänsä. Hänen mieleensä tulvivat jälleen kuvat, jotka eivät jättäneet häntä rauhaan. Hän alkoi laulaa täysillä mielessään laulua, joka palautti hänet aikaan, jolloin kaikki oli ollut vielä hyvin.


L'abe igi orombo


N'ibe l'agbe nsere wa


Inu wa dun, ara wa ya


L'abe igi orombo*


* Nigerialainen lastenlaulu, vapaasti suomennettuna: Alla appelsiinipuun me leikimme ja pelaamme, olemme onnellisia, olemme innoissamme, alla appelsiinipuun.


En tiedä, miten aloittaisin, mutta sinun kuuluu saada tietää. Sinun ei tarvitse antaa minulle anteeksi eikä lohduttaa minua, vaikka tiedänkin, että sinulla on suuri sydän.


Olen rukoillut, mutta mitä se enää auttaisi? Mikään ei tuo takaisin Zahraa eikä mamaa – mikään ei saa tehtyä tekemättömäksi. Voin vain aloittaa alusta.


Minä lupaan tehdä kaikkeni, että sinä pääsisit luokseni – kaiken, mitä vallassani on ja vielä enemmän. Sinähän tiedät, miten uuttera minä olen – vaikka olenkin toiminut tyhmästi. Lupaan, etten säästele itseäni. Minä rakastan sinua!


– Hei herää, moottori sammui.


Ebrima säpsähti ja katsoi kysyvästi vieressään viittoilevaa miestä, jolla oli kirkkaan oranssit pelastusliivit yllään.


– Ai mitä?


– Me ollaan tuuliajolla, mies sanoi tiukasti ihan kuin Ebrima voisi tehdä asialle jotain.


Ebrima katsoi ympärilleen ja näki paniikissa olevia ihmisiä. Alus oli kääntynyt poikittain, eikä piipusta enää tullut savua. Aallot heittivät laidan yli ämpärikaupalla hyistä vettä.


Välimeri on hauta, sanat soivat hänen korvissaan.


Kapteeni oli kumartuneena moottorin ylle. Mutta he vain ajelehtivat, mitään ei ollut tehtävissä.


Tummat pilvet maalasivat varjoilla merta, jota sadepisarat rei’ittivät vähän etäämpänä yhtenäisenä rintamana.


Vettä ryöppysi kannelle.


– Pysykää paikoillanne, joku huusi toiselta laidalta.


Alus hörppäsi jokaisen uuden aallon mukana vettä.


– Apua, tää laiva uppoaa, joku huusi paniikissa.


– Turpa kiinni, toinen jyrähti.


Vesi ei ehtinyt valua takaisin mereen, ennen kuin uusi aalto pärskäytti kannelle lisää vettä.


Tämä ei ollut todellista.


Hätääntyneet katseet, epätoivoiset yritykset äyskäröidä vettä juomapulloilla, merivesi ulottui jo polviin.


Aallot heittelivät heitä kuin riepua, heiluriliike voimistui niin, että kohta alus hörppäisi kunnolla vettä. Mitä sitten tapahtuisi? Ebrima ei halunnut ajatella asiaa, mutta ajatus iski hänen tietoisuuteensa aivan kuin nuo Välimeren aallot.


Hän nosti repun syliinsä ja tarttui kaiteeseen. Epäusko, epätoivo, alistuminen. Mitään, mikä oli hänen vallassaan, ei muuttanut tätä tilannetta toiseksi.


Samassa alus kallistui hurjasti ja vettä iski hyökynä hänen päällensä.


Painopiste oli ylittynyt. Meri virtasi esteettä laidan yli. Seuraavan aallon iskiessä Ebrima tunsi jalkojensa irtoavan. Nytkö hän hukkuisi?


Óloqun, auta minua, hän rukoili iskeytyessään mereen. Jumala, kuka oletkin, auta minua.


Keho osaa toimia, kun se solahtaa pinnan läpi kylmään, hyiseen, raivoavaan mereen. Se pursuaa adrenaliinia, maistaa suolaveden suussaan ja tuntee kirvelyä keuhkoissaan.


Paniikki, huudot ja pärskeet.


Meri oli jäätävää kuohua, eikä Ebrima hetkeen tiennyt, missä pinta oli.


Hän yski suolavettä, mutta pakotti itsensä rauhoittumaan.


Vettä tunki suuhun.


Joka puolella kellui liiveissä kehoja, jotka huusivat paniikissa.


Ebrima räpiköi kohti lähellään pelastusliiveissä kelluvaa kehoa, joka oli aaltojen vietävänä kuin valtava peruukki, kasvot alaspäin. Ebrima nykäisi miestä olkapäästä ja käänsi tämän selälleen.


Miehen pää retkahti sivulle paljastaen elottomat kasvot. Suusta ei tullut edes kuplia. Syyllisyys ja kuolemanpelko lisäsivät panoksia.


Kuin jonkin toisen voiman ajamana Ebrima riisui mieheltä pelastusliivit ja antoi tämän vajota pinnan alle. Hän tunsi hetken helpotusta. Hän ei aikonut kuolla.


Samassa hän näki vain muutaman aallonmitan päässä vaaleansinisen veneen pohjan, joka kellui nurinpäin kääntyneenä aalloissa. Hän lähti välittömästi kauhomaan sitä kohti.


Ebrima koetti tarttua alukseen, mutta merirokon peittämä pohja raapi hänen ihoaan verille. Juuri, kun hän oli saamassa kiinni aluksesta, aalto heilautti hänet kauemmaksi.


– Tartu mun käteen!


Ebrima katsoi äänen suuntaan. Hänen vieressään aiemmin istunut mies piti kiinni aluksen potkurista.


Ebrima ui miestä kohti ja tarttui ojennettuun käteen.


– Kiitos!


Yhdessä he saattaisivat selviytyä.


Mies kiipesi ensin. Ebrima työnsi häntä alhaalta käsin. Sitten hän tarttui käteen ja kiipesi miehen viereen. He liimautuivat vatsalleen aluksen kuperaa pohjaa vasten, käsi yhä toisen kädessä, yrittäen olla välittämättä aalloista.


He olivat siinä kauan, aallot rauhoittuivat, päivä vaihtui yöksi. He olivat yhä hengissä. Tähdet valaisivat merta, jossa kellui yhä kymmeniä ihmisiä. Kukaan ei enää huutanut, oli hiljainen hetki.


Tännekö he kuolisivat, aluksen kaarevan pohjan päälle?


Ebrima ei tiennyt, oliko hän enää tajuissaan ja tapahtuivatko asiat oikeasti vai oliko kaikki vain kuvitelmaa, mutta hän kuuli moottorin jylinän voimistuvan ja näki valonheittimien pyyhkivän merta.


Is there anyone alive? Megafonista kuului.


Hän antoi periksi.










Luku 2. J-P Ansakoski


– Jukkis!


Valtiovarainvaliokunnan puheenjohtaja Jukka-Pekka Ansakoski seisahtui keskelle eduskuntatalon portaita ja vilkaisi taakseen. Kas, nuori erityisavustaja. Tämä juoksi välittömästi hänen luokseen heiluttaen jotain paperinivaskaa sen näköisenä, kuin hänellä olisi käsissään jymy-yllätys.


– Näitkö sä jo gallupin? Avustaja kysyi tarmokkaana.


Ansakoski katsoi miestä kysyvästi.


– Ai minkä? Hän kysyi, vaikka tiesi, että avustaja kyllä kertoisi kaiken, mistä hänen piti olla perillä.


Siitähän tälle maksettiin.


– Jumankekka Jukkis, sä oot Suomen seuraava pääministeri!


Ansakoski katsoi nuorukaista väsyneesti.


– Aijaa?


– Tajusitko?


– Joo, hieno homma. Sorry, mut mun pitää nyt mennä.


– Ai mitä, miksi?


– Yksityisasia, Ansakoski sanoi ja kääntyi lähteäkseen. – Tai noh… hän sanoi kääntyen hetkeksi takaisin. – mä menen puoluetoimistolle. Laita viesti, jos tulee jotain, Ansakoski sanoi heilauttaen kättään ja kiirehti alas portaita.


Gallupit olivat vain gallupeja. Todellinen suosio mitattaisiin vaaleissa – eli jo ensi keväänä. Silloin valtakunnan asioihin saataisiin vihdoin järkeä tämän pitkän hulluuden jakson jälkeen. Ainakin nuoret miehet äänestäisivät heitä, mutta heidän oli saatava taakseen myös muita, naisia, vanhoja, homoseksuaaleja, erivärisiä ja niitä, jotka eivät sietäneet mitään erilaista.


Auringonsäteet viipyilivät vielä hetken nykytaiteen museon seinällä, jota pitkin ratsastavan sotaherran varjo eteni määrätietoisesti.


Ansakoski kulki keskustan halki nauttien kadun vilskeestä. Ihmisistä näki, miten he suhtautuivat häneen. Moni valtavan ennakkoluuloisesti, mutta poliittinen peli tuntui nyt ihmeellisen hyvältä. Jos hän vain sai mahdollisuuden avata suunsa, monet ihmiset kuuntelivat häntä.


Heidän tehtävänsä oli avata silmiä niiltä, jotka yhä kulkivat ravihevosten lailla uskoen maailmaan, jota ei ollut olemassakaan.


Vanhoista puolueista ei ollut muuttamaan tilannetta. Heitä tarvittiin, sillä heillä ei ollut samanlaista rakenteellista korruptiota kuin muilla puolueilla.


Kuinka paljon ihminen onkaan valmis tekemään saadakseen etuja itselleen, mutta siihen tulisi nyt stoppi. Siitä he pitäisivät huolen!


Samassa Ansakoski tunsi ensimmäiset sadepisarat otsallaan. Hän kiirehti askeliaan ja sipaisi vaistomaisesti päälakeaan, jonka oheneva tukka painui käden alla. Kalevankadun kulmassa päivysti yhä sama kerjäläiseukko, joka oli ollut siinä ennenkin klommoinen tinakuppi edessään.


Kuka ihme antoi rahaa kerjäläisille? Sitä hän ei tajunnut.


Mutta vaalien jälkeen asioihin saataisiin muutos. He tekisivät sen, mitä olivat luvanneet.


Samassa kännykkä pärähti soimaan.


Ansakoski tuijotti kännykkänsä näyttöä. Äh, hän soittaisi Anniinalle myöhemmin. Murehtikohan vaimo yhä sitä ketunraatoa?


Ansakoski koetti kiertää lätäköitä kiirehtiessään askeliaan. Marskin lipan alla seisoi ihmisjoukko odottelemassa sateen laantumista, mutta vilkaistuaan taivaalle Ansakoski päätti, että olisi parempi vain jatkaa matkaa.


Puoluetoimisto näkyi jo melkein nurkan takana ja pelkästään sen ajatteleminen sai hänet hyvälle tuulelle. Se ei kalvennut yhdellekään toiselle puoluetoimistolle. Ajatella, että juuri he olivat täällä kehittyneet pienestä opiskelijaporukasta yhdeksi Suomen suurimmista puolueista.


Seisoessaan ihailemassa puoluetoimiston komeaa julkisivua Ansakoski havahtui liian myöhään autoletkaan, joka kiihdytti hänen ohitseen roiskuttaen samalla lätäköstä vettä hänen päälleen. Kiroillen ja housut märkinä hän harppoi tien yli komean rakennuksen ovelle. Hän ei tullut kiinnittäneeksi huomiota autoon, jossa joku seurasi hänen askeliaan tarkasti. Hän vain kapusi portaat ylös puoluetoimistolle, avasi oven ja astui sisään.


Saatuaan hälyttimet kytkettyä pois päältä Ansakoski riisui märän takin yltään ja haki keittiöstä käsipyyhkeitä, joilla hän kuivasi itseään samalla, kun katseli uteliaana ympärilleen. Täällä vanhassa pankkisalissa juuri mikään ei ollut muuttunut hänen aktiiviajoistaan, uusi polvi selvästi kunnioitti traditiota.


Kaikki huokui arvokkuutta, kalanruotoparketti oli edelleen hyvässä hapessa ja vaaleanvihreä kakluuni törötti krumeluurina vanhojen vaalijulisteiden keskellä. Ota koppi! Älä floppi, luki kakluuniin kiinnitetyssä julisteessa ja Ansakoskea hymyilytti yhä tuo slogan.


Tämä oli heidän henkinen kotinsa – paikka, jossa he olivat yhdistäneet niin monta erilaista ääntä kaikkein tärkeimmän tavoitteen saavuttamiseksi. He antoivat äänen myös niille, jotka eivät muuten saaneet ääntään kuuluviin.


Ansakoski kaivoi esiin kännykkänsä ja vilkaisi näyttöä. Anniina oli yrittänyt soittaa uudemman kerran.


Ansakosken mieleen tuli verinen raato, jonka joku hyväkäs oli heittänyt aamulla heidän pihalleen. Aamun auringonsäteet olivat osuneet raatoon niin, että eläin oli näyttänyt kuin joltain taideteokselta. Anniina oli kirkunut hysteerisenä ja vaatinut ympärivuorokautista vartiointia, ihan niin kuin sellainen olisi ollut ratkaisu mihinkään. Anna olla! Kettutytöt eivät ole vaarallisia, muuta kuin ehkä itselleen ja laillisille elinkeinoille. Idealisteja ei saa yllyttää, etteivät he innostu!


Ansakoski soitti vaimolleen.


– Matkapuhelimeen ei saada juuri nyt yhteyttä. Yritä hetken kuluttua uudestaan.


Hän yritti uudestaan, mutta sama homma.


Näytön yläreunassa oli symboli, joka kertoi, ettei puhelimella ollut verkkoyhteyttä. Hemmetin operaattori!


Yhtäkkiä alaoven summeri soi.


Ansakoski vilkaisi kelloaan.


No kappas, tulija oli ajoissa.


Hän kiiruhti avaamaan oven ja jäi kuuntelemaan, kuinka alaovi kävi.


Tulijan astuessa sisään Ansakoski huomasi heti, ettei tämä ollutkaan se, jota hän oli odottanut. Hän nielaisi.


Vartijapukuun sonnustautunut mies katsoi häntä ilmeettömästi ja ojensi vartiointiliikkeen kortin. Ahaa, no tietenkin. Ansakoski nyökkäsi.


– Voinko tulla sisään? Mies kysyi englanniksi.


Ansakoski kääntyi opastaakseen miehen peremmälle, mutta se oli virhe. Takaraivoon tärähti terävä isku. Viiltävä kipu valtasi hänet niin, että näkö sumeni. Ansakoski ei ehtinyt tajuta menettävänsä tajuaan, vaan putosi kuin räsynukke kalanruotoparketille.


–


Oli mahdotonta sanoa, kuinka kauan aikaa oli vierähtänyt.


Tajuihin tullessaan Ansakoski tajusi makaavansa kalanruotoparketilla vatsallaan ilman rihman kiertämää. Hänen suuhunsa oli tungettu kangasta ja kädet oli sidottu selän taakse nippusiteillä ja myös jalat oli kytketty toisiinsa. Päässä tuntui jomottava kipu ja pelon aalto vyöryi läpi hänen kehonsa.


Hän ponnisti kohottaakseen päätään nähdäkseen ympärilleen.


Vartijamies oli kadonnut, mutta hän näki takanaan laboratoriovaatteisiin pukeutuneen hahmon, joka oli kyyristyneenä jonkin oudon laitteen luokse. Näky oli pahaenteinen.


Ansakoski yritti huutaa, mutta suusta kuului vain korahdus ja ääni vaimeni riepuun.


Kysymykset pyörivät hänen mielessään kuin oravat, mutta vastauksia ei vain ollut. Mitä ihmettä oli tapahtunut? Miksi näin tapahtui? Kuka oli tuo mies ja mitä hän Ansakoskesta halusi?


Ansakoski tuijotti pelokkaana miehen vieressä olevaa laitetta, josta lähti kaksi paksua kaapelia kuin boakäärmettä. Niiden päissä metalliset puikot kimmelsivät uhkaavasti. Ansakoski yritti järjestellä ajatuksiaan sekasortoisessa mielessään. Hän tarvitsi vastauksia tähän kaikkeen, sillä muuten hän ei voisi neuvotella. Ensin oli selvitettävä, mitä tapahtui, mutta hän ei halunnut ajatella sitä. Kauhu valtasi mieltä. Ehkä hänen pitäisi nyt keskittyä siihen, miksi tämä tapahtui.


Äkkiä hahmo kääntyi hänen puoleensa. Kasvosuojuksen takaa pilkistivät mustat pimeyden silmät.


– Päästä minut, Ansakoski yritti komentaa, mutta ääni hukkui kurkkuun ja hänen sisältään kumpuavaan paniikkiin.


Miksi hän oli mennyt avaamaan miehelle oven? Mutta mitä muutakaan hän olisi voinut? Ansakoski kävi mielessään läpi tapahtumia hetki hetkeltä. Kuka oli tuo mies? Oliko hän arvioinut tilanteen täysin väärin?


– Please, Ansakoski koetti englanniksi, mutta sillä ei ollut mitään vaikutusta.


Kylmät hikikarpalot valuivat Ansakosken otsalta, ja ahdistus puristi hänen keuhkojaan. Hän tunsi tilanteen riistäytyneen täysin hallinnastaan. Nippusiteet kaivautuvat vain syvemmälle ranteisiin, kun hän koetti riuhtoa itseään vapaaksi.


Ansakoski tunsi epätoivon valtaavan mielensä, mutta hän pakotti itsensä rauhoittumaan. Olisi välttämätöntä saada nyt tuntomerkkejä, jotta mies joutuisi vastuuseen sitten, kun asiaa lähdettäisiin selvittämään. Hänen pitäisi saada sieppaaja ymmärtämään, että asiat voidaan ratkaista puhumalla. Aina ne ratkaistaisiin – ainakin rahalla.


Yhtäkkiä mies kääntyi kohti. Ansakoski oli varma, että mies hymyili, vaikka suu ei näkynytkään kasvosuojan takaa. Ennen kuin Ansakoski ehti reagoida, hän tunsi viiltävän kivun ranteissaan. Mies oli tempaissut hänet ilmaan ja rojauttanut kivuliaasti huoneen keskellä olevalle tuolille vatsalleen.


Ansakoski tunsi tuolin vatsaansa vasten. Yhtäkkiä miehen polvi painautui hänen ristiselkäänsä vasten. Ansakoski yritti huutaa ja rimpuilla, mutta siitä ei ollut mitään apua. Silmäkulmastaan hän näki, kuinka mies tarttui laitteesta lähteviin kaapeleihin.


Rauhoitu! Ajattele! Ansakoski komensi itseään.


Oli oltava jokin keino, jolla hän pääsisi vapaaksi, mutta rimpuilusta ei ollut hyötyä. Hermoilu häiritsi hänen ajatteluaan. Hän ei saisi antaa periksi.


Epätoivo tuntui pohjattomalta, kun Ansakoski tajusi miehen tarttuneen häntä pakaroista. Hän sulki silmänsä ja koetti olla ajattelematta mitään. Vihlaisu oli armoton. Hän karjaisi, mutta se oli vain vaimea ulvahdus. Ansakoski tunsi sauvan peräsuolessaan. Kyyneleet nousivat silmiin.


Samassa mies seisoi hänen vieressään ja sovitti hänen etusormeaan kännykän anturilevyä vasten.


Ansakoski kuuli räpsähdyksestä, että mies otti hänestä kännykällä valokuvan. Siitäkö tässä oli kyse? Tämä oli sairasta!


Ansakoski ei nähnyt, mitä sen jälkeen tapahtui.


Samassa mies nappasi rätin hänen suustaan. Ansakoski haukkoi ahnaasti ilmaa keuhkoihinsa ja oli juuri aikeissa huutaa, kun hänen suuhunsa survaistaan toinen sauva niin, että hän alkoi kakoa. Kyyneleet valuivat solkenaan silmistä.


Ajatukset melskasivat. Hän ei voisi kuolla. Ei nyt! Lapset olivat vielä pieniä. Hän oli luvannut, ettei jättäisi heitä.


Metallisauva syvällä kurkussaan Ansakoski näki miehen tavoittelevan laitteen kytkintä ja kääntävän vipua. Samassa punainen lamppu syttyi, ja sähkövirta lävisti hänen aivokuorensa aiheuttaen sietämättömän kivun. Hänen kehonsa jäykistyi kaarelle vain hetkeä, ennen kuin hän menetti tajuntansa.










Luku 3. Katariina


Siveltimen harjakset vetivät kiiltäviä haavoja niiteillä kiinnitetylle kankaalle, jonka pinnalla Lihava lady makasi raukeana punaisine kynsineen. Katariina oli utelias näkemään, mitä kuvasta paljastuisi. Sitä ei voinut pakottaa esiin, mutta hän tiesi, että se tulisi kyllä ajallaan, kuten aina, kun hän vain malttoi jatkaa uusien kerrosten lisäämistä.


Hän katsoi pää kallellaan maalausta ja pursotti paletille lisää valkoista. Sillä hän rauhoittaisi kuvaa ja peittäisi taustalla olevaa maisemaa lumeen. Juuri kun hän oli kiertämässä tuubin korkkia takaisin paikoilleen, puhelin soi.


Soit’s gonna…


Näytöllä näkyi Liinan nimi. Katariina nappasi puhelimen.


– Moi sis, Katariina hihkaisi.


– Onko teillä kaikki hyvin? Liina kysyi.


– Joo, joo tietenkin on, älä sä huolehdi nyt meistä.


Katariina vilkaisi takanaan sohvalla kännykällä pelaavaa Tumppia. Poika oli taas käpertynyt epämääräiseksi mytyksi, josta sojottavat korkkiruuvikiharat hytkyivät tuon maailman suloisimman pojan liikkeiden tahdissa.


– Hyvä. No sopiiko, jos mä sit jäisin tänne yöksi. Mä tuun heti aamulla hakemaan Tumppia.


– Okei, ei mitään kiirettä. Me pärjätään kyllä, Katariina vakuutteli.


Tietenkin he pärjäisivät, mutta Liina voisi ihan vapaasti hermoilla. Keskittyisi nyt vain siihen Mehdiinsä, sitähän varten se oli Tumpin hänen luokseen tuonut.


Hyvästeltyään siskonsa Katariina jäi tuijottamaan Tumppia mietteliäänä. Mitähän he keksisivät? No ehkä Tumppi saisi katsoa jonkin leffan ja hän voisi tehdä sillä välin töitä. Tsekata viestit noin ensi alkuun.


– Tumppi hei, sä jäätkin mun luokse yöksi, Katariina sanoi hymyillen.


Tumppi vilkaisi Katariinaa kysyvästi, mutta käänsi sitten huomionsa takaisin kännykkäänsä. Jokainen saa olla juuri sitä mitä haluaa.


Maalaaminen sai nyt riittää. Nyt he tekisivät jotain muuta.


Katariina nappasi kännykkänsä pöydältä. Jahas, vain joitain tykkäyksiä, ei yhtään viestiä keneltäkään. Hetken päähänpistosta Katariina laittoi tarina-osastoon puffin ohjelmasta.


Maanantaina Katariina Heikkilä LIVEn aiheena [terveysteknologia].


Tervetuloa mukaan!


Lähetä.


Katariina katsoi hymyillen aikaansaannostaan. Kas noin.










Luku 4. Hahmo


Toim. huom. Hahmo on kuin mikä tahansa roolihahmo
 puhtaimmillaan, ennen kuin siihen on liimattu ominaisuuksia.


Täydellisen muuntautumiskykyinen.


Täydellinen rauha oli laskeutunut kukkulalle, joka oli saanut nimensä siitä, kun asukkaat olivat halunneet olla jotain muuta kuin keskivertoja perunan poimijoiden jälkeläisiä. Leudon kesäyön lämpö helli koko eteläistä Suomea, mutta Casablancan kukkulalla se oli jotenkin kaiken sisäänsä kietovaa, täyteläistä ja syvää hyvän olon tunnetta.


Kaduilla ei näkynyt ristin sielua ja pimeät ikkunat kertoivat lähiön vaipuneen ruususen uneen.


Hahmo veti huppua syvemmälle kasvoilleen ja lähti etenemään varovaisesti pimeässä. Yllättäen kadun yli loikkasi rusakko, joka jähmettyi hahmon huomatessaan. He katsoivat toisiaan hetken, ennen kuin pitkäkorva päätti jatkaa matkaansa takapihoille, joissa pensaiden oksat notkuivat kypsien marjojen painosta.


Päästyään portille hahmo seisahtui hetkeksi tarkkailemaan ympäristöä. Ikkunoiden takana ei näkynyt minkäänlaista liikettä. Hän avasi portin varovasti ja pujahti sisäpihalle. Liuskekivet johdattivat hänet etuovelle ilman, että askeleista kuului ääntäkään. Lukko antoi periksi yhdellä napsahduksella.


Ovi narisi vain hieman, kun hahmo hiipi sisään ja pysähtyi kuuntelemaan. Asunnossa oli täydellinen hiljaisuus. Hän sulki oven varovasti perässään.


Otsalamppu piirsi valokeilaa edellä, kun hahmo hiipi portaat ylös yläkertaan. Naisen hengitys kuului vaimeasti tammisen haitarioven takana.


Hahmo vilkaisi keittiöön, josta avautui suora näkymä takapihalle.


Lipasto oli keskellä olohuonetta aivan kuten hänelle oli kerrottu. Hän veti ylimmän laatikon varovasti auki ja alkoi tutkia sitä. Juuri kun hän oli tarttumassa päällimmäiseen paperiin, viereisestä huoneesta kuului ääni. Hahmo jähmettyi paikoilleen tarkkaillen jokaista ääntä.


Oven takaa kantautui lapsen ääni, mutta hän ei erottanut sanoja. Oliko tyttö herännyt? Hahmo avasi varovasti tytön huoneen oven ja astui sisään. Lapsi lepäsi sängyssään kuin viikinkiprinsessa, pitkät vaaleat hiukset villisti levittäytyneinä tyynyä vasten. Hahmo kumartui lapsen ylle. Juuri silloin tytön silmät rävähtävät auki, ja lapsi nousi istumaan tuijottaen suurilla unenomaisilla silmillään häntä.


– Isä...? lapsi kysyi unissaan.


Hahmo polvistui lapsen vierelle ja laski kätensä varovasti tytön otsalle.


– Shh, hän kuiskasi hiljaa painaen lapsen takaisin makuulle. Tyttö sulki silmänsä ja vaipui uneen.


Hahmo nousi ylös ja katseli hetken pikkutyttöä, joka tuhisi jo rauhallisesti.


Siirryttyään takaisin lipaston luokse hahmo kävi läpi paperit yhden kerrallaan. Kuitteja, tiliotteita ja muita virallisen näköisiä asiakirjoja, jotka hän sivuutti nopeasti. Alin laatikko oli lukossa, mutta sen aukaiseminen ei vienyt kuin hetken. Vedettyään laatikon auki hän näki etsimänsä. Hän otti kansion nopeasti ja sujautti sen varovasti kassiinsa. Nopeasti hän kävi läpi loput laatikossa olevat paperit, mutta mikään muu ei enää kiinnostanut häntä.


Hahmo sulki laatikon ja lähti takaisin samaa reittiä, jota oli tullutkin. Ympärillä vallitsi täydellinen hiljaisuus, juuri niin kuin sen piti ollakin.


Hän astui ulos, vilkaisi nopeasti rannekelloaan ja kiirehti määrätietoisesti portille. Hän veti hupun syvemmälle kasvoilleen ja astui rauhallisesti rinnettä alas autolleen, joka odottaa häntä syrjässä uteliaiden katseilta.


–


Linnut visersivät jo aamulaulujaan, kun hahmo nousi autosta ja katseli ympärilleen. Tyhjillään olevan huvilan edustalla heinän keskeltä pilkisti vanha veistos muistuttaen entisaikojen yläluokan loiston päivistä.


Hahmo pysäköi autonsa tien sivuun, nappasi takakontista jätesäkin ja lähti astelemaan kohti rantaa. Satamarakennuksen kopissa paloi valo, mutta sisällä ei näkynyt ketään. Hän ohitti kopin ja suuntasi kohti laitureita.


Bensa-aseman takaa lähti kaksi laituria, joiden porttien päälle oli kierretty piikkilankaa. Lukko antoi periksi hiljaa napsahtaen. Meri oli täysin tyyni. Rannan kaislojen yllä leijui taianomainen usva.


Vene kellui levollisen näköisenä kylki meren pinnasta heijastuen. Hahmo loikkasi veneen kannelle kevyesti ja kumartui avaamaan luukkua.


Samassa hän jähmettyi. Veneen sisältä kuului ääni. Oliko joku siellä yöpymässä? Ei, hitto. hänen oli palattava tänne myöhemmin. Hahmo hyppäsi alas veneestä yhtä pehmeästi kuin oli tullutkin.


- Onko siellä joku? Naisen ääni kuului veneen sisältä.


Hahmo lähti juoksemaan laiturilla rantaa kohti. Ehkä hän sitten seuraisi tilannetta joku päivä ja kävisi sujauttamassa pussin sinne päivänvalossa.




Miten Twitter-yhteisö reagoi?


Kahvia makkaraa @kahvia_makkaraa . 2 h


Tämä on kyllä käsittämätön juttu! Mitä ihmettä @Ansakoski on oikein puuhaillut? #RIPAnsakoski


[image: ]


Mika. W. Suominen @talikynttila 2 h


Toivottavasti @poliisi selvittää tapauksen nopeasti ja tuo selkeyttä tähän kummalliseen tilanteeseen. #RIPAnsakoski


[image: ]


Anssi Hähmänen @hahmanen


@poliisi, voisitteko vahvistaa, onko kuva aito ja onko Ansakoski kunnossa? Tämä on erittäin huolestuttavaa! #RIPAnsakoski


Anu Saukkonen @saukkosenanu


Mikä kuva? Kertokaa joku, mistä on kyse? Toivottavasti Ansakoski on kunnossa.


[image: ]


Jiri the King @Jeejee


Viheranarkistit hyysää mamuja ja Jukkis on kapulana rattaissa. Loogisesti katse kääntyy sinne. Mutta annetaan nyt @poliisi ‘n tutkia tapaus perusteellisesti. #RIPAnsakoski



[image: ]



Jekkuli kekkuli @jekkulikekkuli


Ylläpito poisti kuvan, mutta se löytyy Tor-verkosta. Miksi @Ansakoski olisi lähettänyt itsestään sellaisen kuvan? Joku muu sen on ottanut. Onkohan kyse kiristyksestä? Hei @PuhdasSuomi, onko kellään tietoa?


[image: ]


[Voit osallistua keskusteluun tunnisteella #RIPansakoski]










Luku 5. Penttilä


Kimmeltävästä merestä kohosi jääkauden hiomia luotoja, joiden painaumiin linnut olivat rakentaneet pesiään. Kaiken yläpuolella, kelopuussa, sijaitsi kalasääsken pesä, joka ei aivan näkynyt mökille, mutta rikosylikomisario Markku Penttilä tiesi sen olevan siellä, korkean saaren takana – hän oli nähnyt lintujen kaartelevan siellä.


Oli uskomatonta, että vastasyntyneiden poikasten pitäisi lentää tuhansia kilometrejä etelään muutaman kuukauden kuluttua, mutta ennen sitä ne saivat nauttia koko kesän Itämeren runsaista kalansaaliista.


Penttilä seisoi tukevasti kallioselänteen korkeimmalla kohdalla, josta näkyi kauas etelään. Hän pystyi melkein tuntemaan vaimonsa läsnäolon. Marjan henki oli yhä täällä – saaressa, jonka rannoilla huojui jykeviä tuulen pieksämiä, vankkoja puita. Täällä he olivat yhteydessä – Marjan taiteen ympäröiminä.


Penttilä katseli lämmöllä Marjan tekemiä veistoksia – kallionselänteen kahta uimahyppääjää, jotka valmistautuivat synkronoituun hyppyyn sekä riettaasti makaavaa naisfiguuria.


Täällä he olivat kerran onnellisia. Yhdessä. Luonnon ja taiteen keskellä. Voi, miten hän ikävöikään Marjaa.


Penttilä lähti harppomaan alas pikkumökille, josta hän nappasi keltaiset puikkarit ja vadin ja jatkoi sitten rantaan, missä lokki jo odotti osuuttaan.


Hän bongasi heti valkoisen kohon liplattamassa aaltojen keskellä keskellä salmea. Penttilä hyppäsi soutuveneeseen ja antoi sen liukua muutamalla airon vedolla kellukkeelle. Hän kurkotti keulasta ja alkoi vetää verkon lenkkejä puikkarille. Jokin nykäisi välittömästi. Hänen lihaksensa jännittyivät.


Samassa hän kuuli tutun soittoäänen taskussaan.


Äh, kuka siellä nyt oli? Oliko se Juri? Ei kai se vain ollut Paula? Penttilä havahtui säikähtäen. Oliko Paulan synnytys lähtenyt käyntiin? Hänen täytyi vastata.


Juuri kun hän oli saamassa kännykkää oikein päin käteensä, ote lipesi, kännykkä luiskahti ja liukui verkon kiiltävää punosta pitkin mereen.


– Voi helvetti!


Ääni kulkee vettä pitkin.


– Voi saatana!


Mitä hän nyt tekisi? Mitä jos se oli jotain tärkeää? Hänen täytyi lähteä rantaan. Tässä oli niin syvää, että kännykkää olisi turha kai lähteä sukeltamaan, eikä se merivedessä olon jälkeen olisi varmaan edes kunnossa. Samassa saalis nykäisi ja muistutti olemassaolostaan. Penttilä katsoi käsissään pitelemäänsä verkkoa.


Pakkohan kala oli merestä ylös ottaa, Penttilä ajatteli ja alkoi vetää verkkoa määrätietoisesti. Hän näki jo kaukaa, että verkossa oli vastassa iso vonkale, joka taisteli elämästään hopeakylki sinnikkäästi vastaan kiskoen. Se oli kuha, Penttilä tajusi.


Hän tarttui kalaan molemmilla käsillään ja veti sen soutuveneen lattialle. Kuha paukautti pyrstöllään protestiksi, mutta Penttilä oli päättäväinen. Hän alkoi irrottaa siimoja yhden kerrallaan kalan kiduksista. Se mulkoili häntä suutaan aukoen, mutta irtosi yllättävän helposti verkon pauloista.


Hitsi, mikä vonkale. Penttilä katsoi haltioituneena kalan taistelua. Hänen pitäisi ottaa siitä kuva Pyrylle, hän ajatteli, mutta muisti samassa, että kännykkä oli meren pohjassa. Penttilä ei saanut silmiään irti kalasta, mutta puhelu kolkutti hänen takaraivossaan.


Se saattoi olla jotain tärkeää.


Penttilä nousi hetken mielijohteesta seisomaan ja tarttui petokalaan.


– Me tapaamme vielä! hän sanoi ja laski kalan mereen.


Kuha ponkaisi syvyyksiin.


--


Kesäranta vilisi elämää ja lomalaisia, jotka seisoskelivat kaupan edustalla tyytyväisen näköisinä syömässä jäätelöä. Viereisen ravintolan terassilla istui väkeä oluttuoppeineen.


Penttilä kiinnittyi busterillaan bensalaiturin kylkeen ja tervehti kesätyöläistä, joka ojensi köyttä hymyillen.


– Pannaanko tankki täyteen?


Penttilä nyökkäsi.


– Jep… Hei kuule, mulle kävi klassinen. Kännykkä putosi mereen verkon nostossa, Penttilä sanoi kevyesti naurahtaen.


– Ei ole ensimmäinen tänä kesänä, kesätyöläinen sanoi ojentaessaan Penttilälle bensaletkua.


– Voisinko mä lainata sun kännykkää? Mun pitäisi soittaa pari puhelua.


– Joo tietenkin. Tai hei – tule hakemaan kaupalta meidän varakännykkä. Siinä on prepaid-liittymä. Palautat sen sitten joskus, kesätyöläinen tarjosi avuliaasti.


Penttilä nyökkäsi ilahtuneena.


--


Kaupan ulkopuolella oli myynnissä mansikoita, joiden tuoksu levisi huumaavana lähistölle. Penttilä tervehti mansikoiden myyjää ja vetäytyi pidemmälle.


Paula varmaan saisi selville Jurin puhelinnumeron. Penttilä näpytteli ulkomuistista poliisin vaihteen numeron.


– Helsingin poliisiasema, kuinka voin auttaa?


– Rikosylikomisario Markku Penttilä täällä hei. Saisinko Paula Saartolalle?


– Ai hei! Joo, ihan pieni hetki.


Penttilä tiedosti, että vaihteen nainen varmaankin tunnisti hänet.


Hetken kuluttua hän huomasi kuuntelevansa linjalta varatun linjan merkkituuttausta.


Miksei Paula vastannut? Penttilä huolestui. Ei kai Paulan synnytys nyt vielä ollut lähtenyt käyntiin?


Juuri, kun Penttilä oli luovuttamassa ja katkaisemassa yhteyttä, hän kuuli Paulan lempeän äänen.


– Saartola.


– Moi, Markku täällä, Penttilä sanoi ilahtuen.


– Mikä tää numero on, mistä sä soitat?


– Äh, pitkä tarina, sattui vain pieni… koititko sä…


– Joo, on tavoiteltu sua jo pitkään, Paula sanoi keskeyttäen Penttilän lauseen. – Me saatiin iso juttu. Jukka-Pekka Ansakoski on surmattu!


Penttilällä kesti murtosekunnin ajan hahmottaa, mitä Paula oli juuri sanonut. Hänen mieleensä piirtyi kuva suomidemokraattien luisevasta puheenjohtajasta, joka jauhoi aina monotonisella äänellä samoista asioista.


Jukoliste! Tapaus nousisi kaiken muun edelle. Penttilä näki jo mielessään, kuinka ylempi poliisijohto reagoisi. Jollakin kierolla tavalla tämä oli varmaan se, mitä johto oli toivonut.


– Oho, siis onko Ansakoski surmattu?


Penttilä lähti saman tien kävelemään parkkialueelle, jossa odotti hänen autonsa.


– Juu. se tapahtui niiden puoluetoimistossa viime yönä. Pääsetkö tulemaan? Paula kysyi.


Jostain syystä Penttilän mieleen tupsahti hilpeä mielikuva rikospaikalta, jossa Paula pyöri isoine mahoineen tomerana koordinoimassa tutkintaa, mutta hän pyyhki tuon mielikuvan mielestään. Hän ei halunnnut ajatella, että Paula jäisi ihan kohta äitiyslomalle.


Penttilä kävi Paulan kanssa puhelimessa läpi tilannetta.


– Niin ja sellainen yksityiskohta vielä, että some on tässä ihan mukana. [Twitterissä tai mikä se nyt taas olikaan, mutta siellä kuitenkin ] levisi kuva ilmeisesti murhapaikalta.


– Oho, oho. Minne mä siis tuun?


– Suomidemokraattien puoluetoimistoon. Tiedäthän sen kermanvärisen rakennuksen, jossa anarkistit riehuivat viime itsenäisyyspäivänä?


Penttilä nyökkäsi. Hän muisti elävästi viheranarkistien tempauksen, jossa suomidemokraattien puoluetoimiston julkisivulle oli kirjoitettu mustalla maalilla lapsellinen iskulause.


Natsit vittuun!


– Onko tekijästä vielä mitään tietoa?


Penttilä kiilasi kännykän korvansa ja olkapäänsä väliin ja lähti peruuttelemaan tottuneesti ulos parkkipaikalta samalla, kun kuunteli Paulan selostusta.


Paula kävi läpi, mitä toistaiseksi tapauksesta tiedettiin. Ei epäiltyjä. Koko tiimi oli tulossa paikalle. Tilannekatsaus.


– Onko tää levinnyt jo medialle? Penttilä kysyi hiljaa.


– Joo. Hyvä, että ehdittiin eristää alue ennen uteliaiden kansainvaellusta. Mutta lehdistötilaisuus on vasta huomenna. Me ei olla kerrottu ulospäin vielä mitään, Paula sanoi.


– Hei, pystytkö mitenkään kaivelemaan mulle Jurin puhelinnumero, mä tarvitsisin sitä kipeästi? Kun siis mun oma kännykkä putosi mereen.


– Okei boss. Tulee.


– Kiitos Paula. Sä olet aarre!


– Mä tiedän, Paula sanoi niin, että Penttilä pystyi äänestä kuulemaan hymyn, joka levisi Paulan kasvoille.


Paula oli murharyhmän emohahmo, jonka ansiosta ryhmässä oli vankkumaton yhteishenki.


– Hei, odota, Paula huudahti.


Paha aavistus hiipi jo ennen Paulan sanoja.


– Palokangas on koettanut tavoittaa sua.


Penttilä tunsi lihastensa jännittyvän. Poliisipäällikkö oli viimeinen ihminen, jota hän kaipasi.


– Okei, okei. Mä soitan sille, Penttilä sanoi alistuneesti. - Jos sä laitat sen numeron?


– Joo, mä laitan.


Hyvästeltyään Paulan Penttilä kiihdytti hevostilan ohi, pysähtyi lossijonon hännille ja jäi odottamaan lauttaa. Meri kimmelsi houkuttelevasti hänen edessään. Mantereelle päin ei ollut tähän aikaan lauantaiaamusta paljonkaan liikennettä.


Samassa kännykkä piippasi. Penttilä nappasi sen käsiinsä ja virnisti. Paula oli todellakin tehokas ja nyt hänellä oli Jurin puhelinnumero. Penttilä näpytteli viestin pojalleen.


Moi, Koititko sä soittaa mulle? Mun puhelin putosi mereen.


Tavoitat mut tästä numerosta toistaiseksi. T. Isä


Puhelin soi lähes välittömästi.


– Moi, Penttilä sanoi kokeillen.


Hän aisti heti, että jotain oli vialla.


– Isä...


Penttilä painoi luurin tiukasti korvaansa vasten.


– Mitä asiaa sulla on?


Juri yskäisi.


Penttilä nielaisi.


– Mitä on tapahtunut? Penttilä kysyi teeskennellyn rauhallisesti samalla, kun ajoi lossiin.


– Mut on pidätetty. Voitko tulla hakemaan? Mä olen Pasilan poliisiasemalla.


Penttilä tunsi epämiellyttävän piston sisällään. Ajatukset samentuivat. Hän hengitti syvään.


– Mitä on tapahtunut? hän kysyi yrittäen pitää äänensä rauhallisena.


– Isä, mä oon pahoillani…


Puhelu katkesi. Penttilä katsoi luuria. Hän koetti soittaa Jurille uudestaan, mutta puhelin ei yhdistänyt. Olikohan Jurilta loppunut akku? Mitä Juri oli tehnyt? Mihin se nyt oli syyllistynyt, ei kai se ollut mennyt tekemään tietokoneellaan mitään rikollista? Penttilä tiesi, että hänen olisi nyt kerättävä tiedon rippeet ja rakennettava niiden päälle. Mitä ikinä se tarkoittaisikaan.


Penttilä huokaisi. Hänen silmänsä rekisteröivät lähestyvän lossin, mutta hänen korvansa kuulivat Jurin sanat: Mut on pidätetty, voitko tulla hakemaan?


Okei, minä tulen. Mutta tässä voi mennä hetki. Voi poika!


Mutta sanat eivät riittäneet.


Ei riitä, että tekee parhaansa, jos epäonnistuu.


Juri oli heikko, hänen heikkoutensa. Milloin Jurista oli tullut niin ahdistunut ja synkkämielinen? Voi kunpa Marja olisi täällä.


Mutta kun lautta lähestyi, Penttilä nosti katseensa merestä ja suuntasi ajatuksensa murhatutkintaan. Hän tiesi, että hänen oli aika ottaa vastuu ryhmästä ja Jurista. Hän voisi palata saareen taas myöhemmin.


Jotenkin vain oli sääli jättää saaristo taakseen.


Penttilän päässä risteilivät ajatukset Ansakoskesta ja Jurista. Hän mietti, voisiko mitenkään livetä tulevasta tiedotustilaisuudesta, mutta se ei varmaankaan ollut mahdollista. Se olisi pakollinen paha, jossa hän joutuisi patsastelemaan samassa rivistössä huomionkipeän poliisipäällikön kanssa.

Luku 6. Katariina


Katariina mittasi puruja suodattimeen ja kirosi, kun meni laskuissaan sekaisin. Pakko saada kahvia, ennen kuin Liina paukkaisi tänne.


Saatuaan kahvimukin eteensä Katariina löhähti sohvalle ja nappasi kännykän käteensä. Klikatessaan somealustalle hän huomasi heti ilmoituksen, jossa sovellus muistutti häntä yhdeksän vuoden takaisesta päivityksestä.


Valokuva.


Katariinan sydän läikähti.


Riku!


Hän näki edessään kuvan, jossa he olivat olleet vielä yhdessä ja niin onnellisina. Kuva oli ajalta ennen tyttöystävää, ajalta ennen nykyistä vaimoa. Silloin he olivat olleet ystäviä, ehkä jopa rakastavaisia.


Hempeät, hieman kivuliaatkin muistot puskivat esiin. Riku ei ollut pystynyt antamaan hänelle anteeksi sitä tyhmää välikohtausta, tai ehkä kaikki johtui tuosta vaimosta, joka ei edes halunnut tavata Katariinaa.


Olikohan aika parantanut haavat? Mitäköhän Rikulle kuului nykyään?


Mutta hän laski päättäväisesti kännykän käsistään.


Sitten hän heitti yöpuvun päältään ja nappasi tuolin karmilta mekon, jonka posti oli tuonut edellispäivänä.


Äh! Liina voisi pitää sitä osoituksena keulimisesta, mutta olkoot. Sisko ei tajunnut, että repsahtaminen oli viime kädessä tietoinen valinta.


Katariina tuhahti miettiessään siskoaan. Miten niin kaunis ja menestynyt Liina saattoi olla niin epälooginen ja silti tienata ihan perkeleesti rahaa?


Jotkut vain osaavat tehdä järkevämpiä uravalintoja kuin toiset.


–


Liina seisoi rappukäytävässä tympeänä kuin hänellä olisi hapansilakka suussaan.


– Äiti, Tumppi hihkui ja ryntäsi eteiseen.


Liina vilkaisi Tumppia ja kääntyi sitten katsomaan taas Katarinaa.


– Sulla on eiliset meikit naamassa, Liina tylytti.


Katariina naurahti. Hän nuolaisi etusormiaan ja pyyhkäisi sitten sormillaan silmänalusiaan.


– Kas noin, hän sanoi voitonriemuisesti.


– Et kai sä oo taas juonut? Liina puuskahti tunkeutuen Katariinan ohitse asuntoon ja alkaen katsella ympärilleen.


– C’moon. Kaikki on hyvin.


Katariina pörrötti Tumpin korkkiruuvikiharoita. Poika katsoi häntä jumaloiden ja tirskahti, kun Katariina näytti pitkää nenää selin kääntyneelle Liinalle.


– Tietsä, sinne veneeseen tuli joku aamuyöstä, kun me oltiin jo nukkumasssa.


– Ai täh? Siis mitä?


– Joo, en mä tiedä, oliko se joku voro, se lähti karkuun, kun mä huusin sille.


Katariinaa hymyilytti.


– No ei siellä kyllä ole mitään varastettavaa, Katariina naurahti.


– Joo ei, paitsi ehkä joku kaasupullo, mutta se oli kyllä ihan outo juttu, Liina sanoi. - Kuulitko sä muuten jo, että Jukka-Pekka Ansakoski on murhattu? Liina kysyi yllättäen.


Katariina hätkähti.


– Täh?


– No joo joo. Laita töllö päälle, siellä on varmaan suora lähetys käynnissä! Liina sanoi.


Katariina nappasi kaukosäätimen ja napsautti television päälle. Ruudussa näkyi suomidemokraattien puoluetoimisto. Poliisi oli eristänyt nauhoillaan rakennuksen etuoven. Suora lähetys, luki ruudun yläreunassa.


Katariina bongasi oven eteen parkkeeratun mustan ruumisauton. Hän katsoi kiinnostuneena kuvaa tapahtumapaikalta.


– Onko se ihan oikeasti murhattu? Aika hurjaa, Katariina sanoi pysähtyen tuijottamaan ruutua.


Liina vilkaisi Katariinaa ja nyökkäsi. Televisiossa kuva siirtyi tuttuun tv-toimittajaan, joka seisoi mikrofoni kädessään puoluetoimiston edustalla ja raportoi kameralle.


– Eilen illalla vähän ennen puolta yötä suomidemokraattien puheenjohtajan Jukka-Pekka Ansakosken [Twitter-]tililtä lähetettiin erikoinen valokuva, jossa näkyy alaston keho. Kuva on ilmeisesti otettu täällä, suomidemokraattien puoluetoimistolla.


Toimittaja viittasi osoittamaan taustalla näkyvää rakennusta. Hän veti henkeä ja hymyili aavistuksen kameralle ennen kuin taas jatkoi vakavana.


– Poliisi ei ole vielä kommentoinut Twitterissä leviävää valokuvaa, eikä sitä, onko kuvassa Jukka-Pekka Ansakosken keho, eikä sitä, onko hänet mahdollisesti surmattu, kuten sosiaalisessa mediassa nyt villisti huhut vellovat.


Katariina kaivoi esiin kännykkänsä ja klikkasi itsensä someen, joka oli täynnä viserryksiä Ansakosken kuolemasta. #RIPansakoski Vaikka kuva oli poistettu, siitä oli otettu lukuisia kopioita, ja Katariinalta kesti vain hetken löytää kuva, josta nyt kohistiin. Katariina tuijotti sitä ymmärtämättä ensin lainkaan, mitä siinä oli.


Mutta, kun hän tajusi, että kuvassa oli tuolin päällä oleva alaston keho, hän ei saanut näkyä enää pois verkkokalvoiltaan. Oliko tuo Ansakoski? Inhaa. Olikohan tämä nyt jotain pervojuttuja sarjassamme vaarallisia seksitemppuja? Katariina huomasi yllättäen tuntevansa vähän sääliä Ansakoskea kohtaan, mutta hän pyyhki tunteen mielestään. Hän ojensi kännykän Liinalle, joka tuijotti sitä hetken hämmentyneenä.


– Voi kamala, Liina sanoi ahdistuneen kuuloisesti.


– Ethän sä tuntenut sitä mitenkään henkilökohtaisesti? Katariina kysyi rauhallisesti.


– Olinhan mä Ansakosken kanssa just A-studiossa pari viikkoa sitten ja ollaan me jotain viestitelty.


– Täh! Ai mitä viestitelly?


Katariina katsoi Liinaa ihmeissään.


– No mä nyt vähän avasin sille mun tarkoitusperiä mun kirjaan liittyen. Etkö sä nähnyt sitä twiittiä?


– Ai mitä twiittiä?


Liina kaivoi kännykkäänsä ja ojensi sen Katariinalle. – Tää on se Ansakosken tviitti.


Katariina katsahti kännykkään.


– Ai niin joo, näin mä tän, Katariina sanoi.


Hän oli seurannut Liinan esiintymisestä aiheutunutta kohua ja Ansakosken ilmiselvää maalitusta somessa.


– …mutta siis ootko sä lähettänyt sille jotain viestejä?


– Joo. Oota, mä näytän sulle, Liina sanoi ja kaivoi kännykästään jotain.


Hetken kuluttua Katariina sai eteensä viestiketjun.


– Anteeksi. Mun tarkoitus oli vain analysoida populismin psykologiaa. Siinä ei ollut mitään henkilökohtaista, viestiketju alkoi Liinan viestillä.


– Et kai sä nyt oikeesti mennyt pyytämään siltä anteeksi? Katariina kysyi nostaen epäuskoisena katsettaan.


Liina parahti niin, että Katariina tajusi juuri näin käyneen.


– Voi paska, Katariina sanoi ja selasi viestiketjua eteenpäin. – Toivottavasti tästä ei nyt seuraa mitään ikävää.


Liinan esittelemässä ketjussa oli monta viestiä selittelyä. Ihan turhaa jauhamista, joka ei koskaan toiminut, mutta Katariina päätti olla nyt mainitsematta asiasta. Maito oli jo kaatunut.


He vaikenivat kumpikin kuuntelemaan toimittajan yhteenvetoa tapahtumista ja miettimään Liinan viestinvaihtoa. TV:ssä kerrottiin parhaillaan tiedotustilaisuudesta, jonka poliisi oli aikeissa pitää huomenna.


Tumppi kiskoi Liinaa kädestä.


– Mennään jo kotiin!


– Okei, okei. Ihan kohta, Liina sanoi.


Kuvaruudussa näkyi, kuinka ruumisauton viereen pysäköi toinen auto. Kukakohan sieltä tuli?


Auton oven avautuessa tuttu hahmo astui esiin. Se oli Riku, Katariina tajusi. Se oli Riku! Ilo virtasi hänen lihaksiinsa, veri alkoi virrata, kun hän seurasi miehen rivakkaa kulkua puoluetoimiston ovelle.


Muistot tulvivat taas Katariinan mieleen. Hitto, heidän pitäisi tavata, Katariina päätti. Enää hän ei odottaisi. Katariina hengähti. Mitä ihmettä Riku teki tuolla – murhapaikalla?


Liina käänsi katseensa televisioon.


– Hetkinen, hän sanoi miettiväisesti. – Eikös tuo ole se… se sun kaveri, se Riku?


Tumpin silmät suurenivat.


– Ai kuka Riku? Äiti, tunnetaanko me toi poliisi?


Katariina epäröi ennen vastaamistaan.


– Joo, tunnetaanhan me, Riku.


– Wau, Tumppi sanoi ihaillen.


– Joo, säkin olet tavannut Rikun kerran, silloin, kun sä olit vauva, Liina sanoi hymyillen ja sai Tumpin hymyn levenemään. – …mutta nyt menoksi. Lähdetään kotiin, Liina sanoi ja hyvästeli Katariinan.


Katariina ei voinut olla tuntematta uteliaisuuden ja huolen sekavaa sekoitusta.


– Ole varovainen Liina, Katariina sanoi hiljaa.


Liina nyökkäsi, ja kun ovi sulkeutui heidän jälkeensä, Katariina käänsi katseensa takaisin televisioon.


Katariina kumartui eteenpäin silmät kiinnittyneinä ruutuun. Lähetys pyöritti samaa haastattelupätkää, jossa kerrottiin yhä uudestaan huomisesta tiedotustilaisuudesta.


Katariina ei voinut mitään hiipivälle tunteelle siitä, että Liina saattoi olla tahattomasti sekaantunut johonkin paljon merkittävämpään kuin he kumpikaan tajusivat. Ja liittyikö Rikun odottamattomaton ilmestyminen jotenkin salaperäisiin olosuhteisiin ja Ansakosken kuolemaan?


Samassa Katariina havaitsi uuden auton saapuvan suomidemokraattien puoluetoimistolle. Auto ohjattiin välittömästi paraatipaikalle ruumisauton toiselle puolelle. Kukakohan sieltä tuli?

